Vaso de grog.
O **grog** é unha bebida feita de auga quente azucrada, mesturada cun licor, xeralmente ron, aínda que tamén kirsch, coñac ou outros. Adoita conter algún aromatizante, por exemplo, limón.

Ingredientes e elaboración
--------------------------

* Un pouco de ron negro
* Unha culleradiña de azucre
* Zume de lima
* Unha rama de canela
* Auga a ferver

Mestúranse todos os ingredientes, engadindo auga a ferver ata encher o vaso.

Historia
--------

A orixe do *grog* débese ao almirante inglés Edward Vernon, a quen os seus subordinados alcumaban *Old Grog* por unha capa impermeable que sempre vestía confeccionada cun material chamado *grogram*. En 1740 Vernon emitiu unha orde pola cal o ron debía ser rebaixado con auga baixo a vixilancia dun oficial. Os mariñeiros gozarían de dúas racións ao día. Para mellorar o sabor estes engadiron azucre e lima dando orixe ao "grog" que hoxe coñecemos, chamado así en honra ao almirante.

Foi usado pola mariña británica como forma de reducir o consumo de ron por parte dos mariñeiros, e para que aqueles soldados que tiñan que entrar en batalla, se mantivesen o suficientemente conscientes como para se enfrontaren aos temibles combates no mar; sendo parte da ración diaria ata o 31 de xullo de 1970.[] día que se coñeceu como o *Black tot day*.

Foi a bebida favorita dos mariñeiros británicos durante anos. As versións actuais inclúen ron con auga quente azucrada con zume de limón. Pode beberse quente, ou preferiblemente frío.

O adxectivo groggy (do termo inglés *groggy*)  vén do estado no que quedaban os que abusaban do grog.

Cabo Verde
----------

Trapiche en Ribeira da Cruz, Santo Antão, Cabo Verde.
En Cabo Verde a palabra *grogue* (***grogu*** ou ***grog’***, en crioulo) designa a augardente de cana de azucre simple, ou sexa ron. Os métodos son fundamentalmente artesanais e case toda a cana de azucre é usada para a produción de grogue. A moenda da cana é efectuada en trapiches.

En Cabo Verde é feita unha bebida á base de grogue denominada *pontche*, que inclúe limón e azucre, semellante á poncha da illa de Madeira.

A produción de cana de azucre e grogue é maior nas illas de Santo Antão e Santiago. Dada a diminuta produción de grogue en Cabo Verde, fronte á procura, o grogue adulterado é tamén producido a partir de azucre.

Despois de preparado, poden tamén ser mergulladas herbas medicinais no grogue, como por exemplo a ruda, o romeu e anís. Existe tamén grogue con percebes.

Nalgúns locais turísticos, é posíbel encontrar tamén caipiriña preparada con grogue.

Galería
-------

* Grogue con ruda.*Grogue* con ruda.
* Grogue con percebes.*Grogue* con percebes.

Notas
-----

1. ↑  Receta para facer grog Arquivado 10 de marzo de 2013 en Wayback Machine. *(en inglés)*.
2. ↑  Definicións no *Dicionario da Real Academia Galega* e no Portal das Palabras para *groggy*.
3. ↑  *The Shorter Oxford English Dictionary on Historical Principles* vol.1 pax.893 ISBN 0-19-861126-9

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Grog Modificar a ligazón no Wikidata*** |

### Ligazóns externas

* The Contemplator's Short History of Grog *(en inglés)*.

|  |  |
| --- | --- |
| Control de autoridades | 
* Wd: Q492554
* AAT: 300264869
* GEC: 0113037
* GiantBomb: 3055-276
* GND: 4121385-3

 |